Proposta de resolució sobre la Reclamació 35/2015 (annexa).
Proposta de resolució sobre la Reclamació 3/2016 (annexa).
Proposta de resolució sobre la Reclamació 10/2016 (annexa).
Proposta de resolució sobre la Reclamació 11/2016 (annexa).
La presidenta obre la sessió, pregunta si tots els membres han pogut consultar l'acta de la sessió anterior, corresponent al Ple del dia 1 de març de 2016, que ha estat prèviament distribuïda als membres de la Comissió.
La presidenta demana si hi ha propostes d'esmenes a introduir al text de la proposta d'acta.
La mateixa presidenta de la Comissió, la senyora Elisabet Samarra i el vicepresident, el senyor Oriol Mir, formulen precisions al text.
La secretària tècnica exposa l'estat de les reclamacions i relaciona els tràmits realitzats des del darrer Ple:
Un cop verificat l'estat de compliment de les resolucions de la Comissió s'ha requerit el compliment de les resolucions relatives a les Reclamacions 27/015 i 28/2015 a l'Ajuntament de Seròs, a les Reclamacions 17/2015 i 31/2015 a la Universitat de Barcelona i la referent a la Reclamació 19/2015 a l'Ajuntament de la Roca del Vallès.
Proposta de resolució sobre la Reclamació 35/2015.
El senyor Josep Mir, membre de la Comissió i ponent de la proposta de resolució relativa a la Reclamació 35/2015, relata els principals elements que han estat incorporats en la proposta de resolució a proposta del vicepresident de la Comissió.
Es debaten alguns aspectes rellevants de la fonamentació jurídica del text de la proposta, relatius a la relació entre l'exercici del dret d'accés a la informació pública i l'incompliment de les obligacions de publicitat activa per part de les administracions obligades.
Es proposen esmenes per part de la presidenta de la Comissió que són valorades i es decideix incorporar-les al text.
Proposta de resolució sobre la Reclamació 3/2016.
El senyor Josep Mir, ponent de la proposta de resolució relativa a la Reclamació 3/2016, exposa els elements més destacats del cas i dels fonaments jurídics del text, així com de la incorporació de les esmenes que li han estat proposades pel vicepresident, el senyor Oriol Mir i la presidenta de la Comissió.
Es debat la incorporació de noves puntualitzacions al text que seran incorporades pel ponent.
Proposta de resolució sobre la Reclamació 10/2016.
El ponent de la proposta de resolució relativa a la Reclamació 10/2016, el senyor Manuel Ibarz, presenta el supòsit concret, que és objecte d'anàlisi per part de la resta de membres de la Comissió.
Es proposen esmenes al text elaborat pel ponent per part de la presidenta de la Comissió, la senyora Elisabet Samarra i el vicepresident, el senyor Oriol Mir.
Es fa referència a la relació existent entre aquesta reclamació i la Reclamació 15/2016 que s'ha presentat davant la Comissió aquesta setmana.
Proposta de resolució sobre la Reclamació 11/2016.
Es debat sobre la tramitació de l'expedient corresponent a la Reclamació 11/2016 que ha estat objecte de resolució expressa per part de l'Institut Municipal de Serveis Social.
El ponent a qui correspon la Reclamació 10/2016, el senyor Manuel Ibarz, exposa el nou enfocament del cas.
La presidenta de la Comissió proposa que l'escrit de reclamació sigui precisat per la persona reclamant, un cop rebuda la resolució expressa de la seva sol·licitud d'informació.
La presidenta de la Comissió informa que s'han rebut els continguts en castellà de la pàgina web de la Comissió i part dels textos de les resolucions traduïts també i que s'han de contrastar els continguts així com la correcció ortogràfica per garantir-ne la fidelitat i la qualitat.
La senyora Teresa Perelló, membre de la Comissió, posa de manifest la dificultat de resoldre i tancar definitivament l'execució de les resolucions relatives a les Reclamacions 20/2015 a 26/2015 i les comunicacions establertes tant amb el representant de la persona reclamant com amb l'Ajuntament de l'Hospitalet de Llobregat per a la seva resolució definitiva.
Així mateix, recorda que es va parlar amb la senyora Esther Mitjans i Perelló, professora emèrita de la Facultat de Dret de la Universitat de Barcelona i directora del Centre d'Estudis Canadencs en motiu d'establir una col·laboració per organitzar una jornada o seminari el segon semestre de 2016.
Es valora la conveniència de proposar la celebració de la jornada per al darrer trimestre de l'any 2016 i així poder preveure la participació de la resta d'òrgans de garantia d'altres comunitats autònomes.